Eseja veltīta Jēkabpils novada Galvenās bibliotēkas simtgadei
   Katrā pilsētā, katrā ciematā, mājo kāda vieta, kas šķiet ir kā ieeja uz citu pasauli - pasauli, kas pilna ar zināšanām, fantāziju, sapņiem un vēsturi. Šī vieta ir bibliotēka, nevis vienkārši ēka ar grāmatām, bet gan durvis uz brīnumzemi, kas aicina mūs ceļot lappusēs. Ieejot šajās sienās, pirmā lieta, kas mani pārņem, ir klusums - klusums, kas runā ļoti skaļi. Tas ir klusums, kas ir pilns ar vārdiem, domām un stāstiem, kas slēpjas starp rindām. Šajā klusumā katra mazākā skaņa, katra elpa šķiet kā zilonis, kas uzpeld gaisā. Bibliotēka ir ne tikai vieta, kur glabājas grāmatas; tā ir durvju atslēga uz pasauli, kurā nekas nav neiespējams. Katrs plaukts, katrs stāvs, katrs kaktiņš ir kā noslēpumaina pudele ar burvju eliksīru, kas gaida, lai atklātu savus brīnumus tiem, kas ir gatavi tos uzņemt. Šeit, starp plauktiem, ir iespēja doties pārsteidzošā ceļojumā uz senajām zemēm, maģijas pasauli, pie pūķiem, un citur, kur var sastapt jebkuru varoni.
    Protams, ka fantastiskā Jēkabpils novada Galvenā bibliotēka ir piepildīta un bagāta ar spēcīgām mākslas un kultūras liecībām, kas plūst un atgādina par sevi caur lappusēm un rindām, piepildot bibliotēku ar dzīvību un gara spēku. Katrs stūris, katrs plaukts, katra grāmatas veido visu lielo bibliotēkas dārgumu krājumu. Ieejot pa bibliotēkas durvīm, katram grāmatu ceļotājam paveras aina, līdzīgi kā mākslas galerijā, kurā ikkatra glezna izraisa dziļas emocijas. Krāsaini mūsdienu glezniecības darbi un fotogrāfijas spēlējas ar gaišiem un tumšiem toņiem, radot kontrastu starp pagātni un tagadni, starp dzīvību un nāvi. Bibliotēka un tās grāmatas ir pārcietušas dažādus politiskos režīmus, cenzūru, bet ir bijuši arī citi, aizkustinoši un sirdi sildoši notikumi- pārsteidzoši mecenātu ziedojumi,  uzslavas un pagodinājuma raksti, vai arī sirsnīga saruna ar kādu lasītāju par nesen izlasīto grāmatu, vai pat piemājas dārziņu. Tas viss kopumā veido bibliotēkas  kā burvju un vēstures mājas bagāžu. 

     Man bibliotēka asociējas tikai ar siltām un brīnišķīgām atmiņām. Bērnībā, kad apmeklēju to daudz biežāk, manas mīļākās grāmatas bija par “Raganu Vinniju” un par troļļiem, kas dzīvoja mazās un noslēpumainās mājiņās. Pašreiz  priekšroku dodu pirktajām grāmatām, lai veidotu savu īpašo mājas bibliotēka. Taču arvien atceros dažādus lieliskus pasākumus, ko veidoja jaukās un zinošās bibliotēkas darbinieces, piemēram, ekskursijas pa bibliotēkas gaiteņiem, interaktīvas aktivitātes, kas nebija iespējamas  pirms simts gadiem.  Tagad var apsēsties un atcerēties jaukos pasākumus un tās izjūtas, kas tāpat kā grāmatu rindas plauktos glabājas manās atmiņās. Savukārt neskaitāmās stundas sēžot, lasot un studējot skolas uzdoto vielu lasītavā, ir ļoti ērti, jo grāmatas, kas palīdz padziļināti izprast vielu, ir rokas stiepiena attālumā.
2018. gadā Latvija nosvinēja savu simtgadi, bet Jēkabpils novada Galvenā bibliotēka to svin šogad - 2024. gadā. Latvija un bibliotēka ir kā māsas ar nelielu gadu starpību, bet ar milzīgi vēstures bagāžu, kuru pazaudēt, izzināt vai apkopot vienuviet ir neiespējami. Lai bibliotēka un Latvija arī turpmāk virzās uz priekšu kā divas māsas, kuras sadevušās roku rokā, dāvā lielisko iespēju atpūsties un aizceļot tur, kur mūs limitē tikai izdoma, kur nejūtamies vientuļi, un kur katru reizi mūs sagaida kā mājās- siltās un drošās rokās.

